MENNTA- 2011 OG MENNINGARMÁLARÁÐUNEYTIÐ

## 12 STJÓRNUN SKÓLA OG SKÓLANÁMSKRÁ

Skólameistari veitir framhaldsskóla forstöðu. Hann stjórnar daglegum rekstri og starfi framhaldsskóla og gætir þess að skólastarfið sé í samræmi við lög, reglugerðir, aðalnámskrá og önnur gildandi fyrirmæli á hverjum tíma. Hann ber ábyrgð á gerð og framkvæmd fjárhags- áætlunar og hefur frumkvæði að gerð skólanámskrár og umbótastarfi innan skólans.

### 12.1 Skólanámskrá

Sérhver framhaldsskóli skal gefa út skólanámskrá og skiptist hún í almennan hluta annars vegar og námsbrautar- og áfangalýsingar hins vegar. Auk þess að taka mið af lögum og reglu- gerðum um framhaldsskóla skulu önnur lög, reglugerðir og reglur hafðar til hliðsjónar við gerð skólanámskrár eftir því sem efni standa til og nauðsyn krefur. Skólanámskráin er unnin af starfsfólki skólans undir stjórn skólameistara og skal staðfest af skólanefnd að fenginni umsögn skólafundar. Hún skal birt á aðgengilegan hátt á vef skólans og vera uppfærð reglulega.

#### Sýn, stefna, áætlanir og markmið

Í skólanámskrá er fjallað um stefnu skólans og framtíðarsýn auk sérstöðu hans eða sérstakar áherslur í starfi, t.d. með hliðsjón af staðháttum eða þjónustu við tiltekna markhópa. Skólinn setur sér markmið sem byggjast á hlutverki hans og stefnu samkvæmt skólanámskrá, starfsáætlunum og umbótaáætlunum í samræmi við innra mat á starfsemi hans. Jafnframt eiga markmiðin að taka tillit til áherslna og markmiða ráðuneytis. Gert er ráð fyrir að markmiðin snerti alla mikilvægustu þætti starfseminnar, þar á meðal nemendur, námsframboð, nám, gæði kennslu, stoðþjónustu, stjórnun, starfsmannahald og fjármál. Í skólanámskrá er birt lýsing á því kerfisbundna innra mati sem notað er til að leggja mat á gæði skólastarfsins ásamt árlegum áherslum og áætlunum um innra mat. Í skólanámskrá skal birta stefnu skólans í einstökum málefnum, svo sem í forvörnum og heilsusamlegum lífsháttum. Forvarnir skulu vinna gegn einelti, ofbeldi, reykingum, annarri tóbaksnotkun og notkun vímuefna og stuðla að vörnum gegn sjálfsvígum eða vanlíðan af öðru tagi. Einnig skal birta stefnu skólans í umhverfismálum og jafnréttismálum, móttökuáætlun, áætlun gegn einelti, rýmingaráætlun, áfallaáætlun og viðbrögð við vá, svo sem faraldri, óveðri, eldgosi og jarðskjálftum.

#### Umgjörð og skipulag

Í skólanámskrá er fjallað um umgjörð skólastarfsins og skipulag kennslunnar, t.d. hvað varðar staðnám, dreifnám og fjarnám. Þar er kveðið á um fyrirkomulag innritunar nemenda samkvæmt skólasamningi, þar með talin þau atriði sem skóli tekur sérstakt tillit til við afgreiðslu nýrra umsókna um skólavist. Einnig er fjallað um reglur um umgengni og samskipti í skóla á samkomum á vegum skóla og á heimavist. Í skólanámskrá eru einnig birtar verklagsreglur sem gilda um meðferð og úrlausn mála, til dæmis hvað varðar námsmat, fjarvistir, veikindi og sérúrræði, skólasókn og námsframvindu. Einnig upplýsingar um viðurlög við brotum á skólareglum og reglur um meðferð ágreiningsmála og beitingu viðurlaga. Gerð er grein fyrir siðareglum inn á við og út á við, samskiptum við forsjárforeldra/forráðamenn nemenda undir lögræðisaldri, samskiptum við aðra skóla hérlendis og erlendis og samstarfi við aðila á vinnumarkaði og nærsamfélag.

#### Þjónusta

Í skólanámskrá er gerð grein fyrir aðbúnaði, aðstöðu og almennri þjónustu við nemendur.